정조 1년
丁酉五月初五日辰時。上御興政堂。朝講。大臣備局堂上引見入侍。雲峯君同爲入侍時。領事鄭存謙。知事徐命善。特進官尹得養。大司憲李瀰。特進官金魯鎭。參贊官兪彦鎬。大司諫金夏材。侍講官沈念祖。檢討官朴祐源。假注書徐鼎修。記事官徐龍輔金勉柱。左議政金尙喆。兼兵曹判書蔡濟恭。知中樞府事具善復。行工曹判書具允鈺。行禮曹判書洪樂性。左參贊李重祜。判尹李徽之。戶曹判書洪樂純。行副司直李漢膺。司直鄭一祥。吏曹參判徐浩修。右承旨李義翊。獻納呂善亨。事變假注書吳翼煥。雲峯君杺。以次進伏訖。進講春秋集傳。上讀前受音。念祖進講。自九月齊侯送姜氏。止大事故詳。上讀新受音訖。念祖曰。以本文觀之。爲治之道。無過於制治未亂保邦未危。而制治保邦之要。亦惟在於一幾字。書曰。惟幾惟康。又曰。一日二日萬機。爲人君者。當兢兢業業。常存敬畏。凡於事幾之來。微忽之間。必謹於其始而後。可以克有其終也。伏願殿下。常於幾字上。克加留念。懋盡利治保邦之要焉。上曰。所陳。好矣。祐源曰。上番旣以謹始仰奏。臣則謂謹終然後。可以盡撤上撤下之工矣。是以。書曰。念終始典于學。又曰。念始圖終。以治法言之。自帝王。雖或善始。鮮克有終。唐太宗貞觀之治。菀然可觀。而其後治功。大不如前。此可謂能善始。不能有終也。今我殿下。一初淸明之治。動法三代八域。臣民莫不鼓舞。此正千一之會也。然安不忘危。古辟所戒。毋或以已治而少忽。已安而少弛。益加勉勵。終始如一。是臣區區之望也。上曰。所陳。好矣。存謙曰。上下番儒臣所陳文義皆好。請以餘意。仰陳矣。不可不謹之謹字。與敬字同矣。書曰。先王克謹天戒。周文之小心翼翼。殷宗之嚴恭寅畏。摠以諭之。則不過曰。一敬字。然泛稱敬字。而不究其着手用工之道。則泛而不切。自燕閑幽獨之中。至于酬酢萬變之際。以朱子之事事求是爲法。則事之是者。卽合於理。合於理則合於天。合於天則協氣致祥。此乃敬之所推。而不但爲一時消弭之方。古聖傳授心法。不外於是矣。日前十條自責。允符成湯六責之盛德。臣實欽仰。而古人云。君德成就責經筵。如臣無似者。初無躬行之實。只掇拾先儒之註說。有若臨時副急者然。豈有啓心沃心之效乎。當擇當代第一人。置之經筵。昨日山林疏批。藹然有求助之意。伏望益篤招延之誠。使山林養德之賢。出八經筵。任其成就君德之責焉。上曰。所陳。甚好。當體念矣。命善曰。儒臣旣以始終爲言。領事又以敬謹陳達。而大抵有始有終。克敬克謹之要。都在防閑而已。伏望殿下。必於防閑二字。益加留念焉。上曰。所陳。好矣。得養曰。儒臣及經筵諸臣。皆已仰陳。臣無所更達矣。魯鎭曰。此章中別嫌明微之微字。雖指禮而言。天下萬事。莫不由微而著。自小至大。防微杜漸。實爲制治之本。而方當悶旱之時。事天以實之道。亦不外於誠之一字。傳曰。微之顯。誠之不可掩如是。此等處推類體驗。恐好矣。上曰。好矣。瀰曰。臣無所更達矣。彦鎬曰。經筵諸臣。旣皆陳達。而敬之一字。苟如體念。則日用萬事。可以一於正矣。上曰。好矣。夏材曰。微之一字。其義甚大。苟可體念。則自小而大。由近而遠。莫不本於此矣。上曰。好矣。命經筵諸臣先退。上曰。次對諸臣進前。尙喆存謙進伏。尙喆曰。聖體。若何。上曰。一樣。王大妃殿氣候。何如。上曰。一樣。惠慶宮氣候。何如。上曰。一樣。上曰。今日雨意愈邈然。誠可悶迫矣。尙喆曰。天心本仁。聖慮旣切。霈然甘霔。不久可得矣。尙喆曰。臣則方受香。詣祈雨所。而日勢已晏。當先退乎。上曰。別無可言之事乎。尙喆曰。然矣。命退。尙喆先退。存謙曰。此。江原監司金履素狀啓也。備陳糧種乏絶農作愆期之狀。仍以爲還上留庫。法意甚重。更請加分。極知其惶悚。而不得已。就其中淮陽等十邑。限三分一。平康等七邑。限四分一。又許加分事。請令廟堂急速稟旨。分付矣。道臣纔巡審。旣見其目下民情之十分遑急。至有此狀聞。而所請之數。亦有所酌量。依狀請許施。何如。上曰。依爲之。出擧條存謙曰。禮部咨文纔出來。而辭意則曰。凡於使行赴燕時。齎去物貨。或用沿途遺失之弊。故依乾隆十四年立條舊例。更爲申飭事也。此回咨。令槐院措辭撰出。而盛京禮部。又以此事。亦有粘移咨矣。竝爲一體撰出。正書安寶後。定禁軍給馬。下送于灣府。使之傳給鳳城將處。以爲轉送北京及盛京之地。何如。上曰。依爲之。出擧條存謙曰。備堂金華鎭。頃於申飭之後。尙不膺命。今日賓對。亦不進參。極涉未安。從重推考。使之申飭行公。何如。上曰。依爲之。出擧條存謙曰。刑曹判書張志恒。近聞引入。久不開坐。參判亦然云。其在事體。殊極未安。詞訟劇務。不可一任其抛置。一竝從重推考。使之申飭開坐。何如。上曰。依爲之。出擧條上曰。庶類節目。何以磨鍊乎。存謙曰。吏兵判尙未逢見。故未及相議矣。上曰。政官。本不就見大臣乎。命善曰。有公事取稟者。則往見矣。上曰。古者大臣。坐於政府。九卿以下。有招致立庭之規矣。今則政官不爲往見。實未知其故也。存謙曰。此莫非臣無似不職之罪矣。聖敎至此。不勝惶恧矣。命書傳敎曰。庶類節目。就議大臣後成進之命。今已閱月。尙無動靜。今問大臣。不得與兩銓長相見云。大官摠百僚。故古有九卿以下招致立庭而責之者。近來朝綱解弛。每多抛棄。堂陛之不嚴。亦由於此。不勝寒心。傳敎以後行公吏兵曹判書。倂從重推考。其令趁卽商確以聞。樂純曰。近年以來。白綿紙紙品漸劣。至於生事於彼國之境。該契人。雖已刑配。而契人輩許多弊端。雖不可枚擧。蓋白綿紙浮出處。則嶺南湖西。各有四寺。寺僧。例有營邑應行之役。每當官督之時。僧徒。不計方物所需。而先爲移納。契人所貿。則晩後浮出充備。故紙品。未免麤劣。此固遺來弊源。而京外私商輩。又從而熾盛。致使方物所用。至有生梗之患。自今爲始。嶺湖寺刹中白綿紙所浮處。則其僧徒之營本邑紙役。一竝蠲除。私商。亦令嚴加禁斷之意。出擧條申飭。何如。上曰。依爲之。出擧條瀰夏材善亨念祖祐源曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。臣等謂和緩。爲先削去其號。依律處斷。宜矣。上曰。不允。瀰夏材善亨念祖祐源曰。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼譽。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。至爲深重。則向者近地移配之命。已失太寬。今玆全䆁之敎。大咈輿情。臣等謂還寢付處罪人韓翼謩放送之命。仍施遠竄之典。宜矣。上曰。不允。瀰夏材善亨念祖祐源曰。付處罪人金相福。以天生妖邪之性。具萬古宵小之行。斷其平生。卽一鳳漢之影子也。蝨附狐媚之態。人不忍正視。趍勢射利之跡。世自有公案。鳳漢之勢掀天。而相福。爲其狎客死士。鳳漢之眼無君。而相福。爲其腹心爪牙。指忠爲逆。指逆爲忠。嫉視士流。如復私讐。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福。實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亙古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福。本以洪家之人。與此三賊。凶謀祕計。無不參涉。則凡厥罪犯。至深且重。向者近地移配。揆以國法。豈不失之太寬。而今玆全釋之命。實出群情之外。聽聞驚惑。大咈公議。臣等謂亟寢付處罪人金相福放送之命。爲先施以遠竄之典。宜矣。上曰。不允。瀰夏材善亨曰。今番獄事。商輅善海之書札中凶言悖說。實是亙古所無之逆節。而趾海纘海之爛漫同情。渠旣自服。則今此酌處之命。實爲失刑之大者。臣等謂楸子島荐棘罪人趾海。濟州牧定配罪人纘海。更令王府拿鞫嚴問。快施當律。宜矣。上曰。不允。瀰夏材善亨曰。敬彬成運之與若淵相簡。爛漫綢繆之狀。旣已必露於諸賊招辭中。而抵賴不服。未施當律。揆以王法。失之太寬。臣等謂新智島定配罪人敬彬。熊川縣定配罪人成運。亟令王府更爲拿鞫得情。宜矣。上曰。不允。瀰夏材善亨曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。臣等謂還寢象厚放歸田里之命。仍施絶島定配之典。宜矣。上曰。不允。瀰夏材善亨曰。洪樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。臣等謂洪樂任。亟令王府拿鞫嚴問。宜矣。上曰。不允。瀰夏材善亨曰。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨泠。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也。締結厚賊。暗逞私憾。終焉。慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。臣等謂黑山島定配罪人金龜柱。依律處斷。宜矣。上曰。不允。瀰夏材善亨曰。啓能之覆載難容之罪。已發於諫長及諸臺之啓。而其麤狂悖戾之習。陰譎闔捭之狀。在渠猶屬薄物細故。陰樹逆㮔。密傳凶論。慫慂簡恒。而爲渠羽翼。紏結厚麟。而自作窩主。待國洞執命之日。擬占台府。當李潭秉銓之時。把弄朝權。千罪萬惡。指不勝屈。而若其最驚心而尤痛骨者。流入醴酒之說。肆然脅持。指授大北之論。百計嘗試。甚至於倡爲追崇之說。恐動儕流。則凶肚逆膓。有浮於師興。沮遏代理之逆。皆其部曲。則亂本凶圖。殆甚於耇輝。綢繆之跡。樂禍之心。不待起舜。而彰露無餘。有一於此。在法當誅。況今日之逆。莫劇於厚麟。而根抵源委。卽是啓能。則決不可以島棘而止。臣等謂大靜縣荐棘罪人啓能。依律處斷。宜矣。上曰。不允。瀰夏材善亨曰。宋瑩中。賦性奸猾。附麗凶逆。爲麟漢所卵育。而欲爲一死之心。世所共知。及當代聽之日。麟賊三不必知之說。苟有一分秉彝之心者。孰不扼腕駭憤。必欲食肉寢皮。而噫。彼瑩中。獨何心腸。身爲憲長。咫尺筵席。以未詳知三字。陰護之不足。肆然以深文等說。反斥重臣之疏。遣辭陰謪。指意叵測。卽此一節。於渠已爲斷察。於呼。先大工。以日月之明。俯燭其奸狀。至以萬萬能譎爲敎。則捨命護逆之惡。已著於當日而無餘矣。其在嚴懲討之義。不可安置而止。臣等謂薪智島安置罪人宋瑩中。荐棘。宜矣。上曰。不允。瀰夏材善亨曰。金相翊。戚聨禁臠。內倚幼子之勢。寅緣私逕。陰護梟獍之徒。許心麟賊。托婚簡逆。密密綢繆。暗暗煽動之狀。已莫逃於淵鍳之下。而況且附麗啓能。稱以鶴南。嘯聚桂黨。自作主壁。譸張外內之跡。圖占日後之計。極其叵測。萬萬陰慘。當此懲亂討凶之日。如此奸譎之類。不可島配而止。臣等謂智島定配罪人金相翊。荐棘。宜矣。上曰。不允。瀰曰。我聖上。嗣大曆服。有大有爲之志。一初淸明。新化普洽。八域群生。翹首拭目。方見至治之成。而乃者暵乾。閱月爲災。聖念悶旱。丙枕靡安。減膳之備忘。責躬之辭敎。丁寧懇惻。有足以孚格神明。感回天心。臣百回莊誦。不勝欽仰。而祗緣如臣無似。待罪都憲之職。不能出一言劃一策。以效對掦之義。臣滿心惶恧。無地自容。第伏念災不虛生。必有所召。古人云。應天以實不以文。今玆十條責躬之敎。言言懇到。字字眞切。實無愧於成湯六事之責。而至若求助臣隣。對症投藥之敎。尤是殷朝當日之所未聞也。噫。消災之道。終古不一。而先賢格論。未嘗不歸之於人主萬化之源。今番反省之敎。專責聖躬。殿下旣知其本矣。又已言之矣。非言之艱。行之維艱。雖以聖學言之。旣患根基之不立。則緝熙聖工。益篤存養。旣患難制之在怒。則忘怒觀理。益篤省察。旣患稚陽之未長。則培養善類。益䡗國勢。旣患群陰之尙伏。則亟允懲討。益明國是。旣患含默之成習。則廣開言路。益恢聽納。旣患儲蓄之匱乏。則休息民力。益懋撙節。山林無望於幡然。則不懈緇衣之誠。益加招徠。土木或涉於興作。則每思古聖以時之戒。益勉省約。紀綱不立。則深軫先正所云集義之喩。先使朝廷擧措。每事得當。則紀綱不期張而自張矣。蔀屋呼庚。則活民之方。當如求焚拯溺。而魯論之節用愛民四字。亞聖之制民産三字。尤不可不深留聖念。推是以往。行一事而唯恐其或咈於天心。出一令而唯思其必合於天心。則可期皇天之降監。何憂旱魃之肆虐。此惟在殿下方寸一轉移之間。乃是弭災爲祥之道也。唯殿下。深留聖念焉。上曰。所陳甚是。當留意矣。夏材曰。方今旱災孔酷。一霈尙靳。日昨責躬求言之敎。至誠懇惻。凡在瞻聆。孰不欽仰。第念撫磨民生之方。不專在於移民移粟。制産薄斂而已。程子曰。一命之士。苟存心於愛民。於民必有所濟。況以人君之尊。存是心而行是政。則寧有一物不得其所者哉。今此求言之旨。諄複懇惻。可以感神明而孚豚魚。此庶幾廈氈之上。克敬厥德。而蔀屋之下。已受其福矣。臣竊謂轉災爲祥之道。其幾在此。伏願推廣此心。勉焉孜孜。使八域含生。咸囿於位育之大焉。上曰。所陳是矣。當留意矣。夏材曰。第念近日。經筵頻開。而聖學淵深。洞貫今古。凡在講官之列者。皆不出聖學中範圍。故三晝討論。不過章句記問之間而已。尙何望輔導開益。以臻緝熙光明之域乎。古之人君。必有學焉而後臣之。故德業崇廣。輝暎史牒。顧今養德丘園。夙抱經濟者。屢勤旌招。尙無造朝。有識之缺歎。容有極哉。伏願益篤誠禮。以期必致。上而禆益君德。下以匡濟時艱焉。上曰。所陳可謂切實。當加意矣。夏材曰。向來諸賊之罪惡。皆是亙古所無之逆也。懲討斯行。刊冊已成。而惟彼巨魁。尙逭顯戮。王章未伸。輿情轉激。此豈拔本塞源之意哉。當此恐懼修省之日。君臣上下。尤宜無忘在莒之義。益存履霜之戒矣。伏願深留聖意焉。上曰。當留意矣。夏材曰。言路者。有國之所急也。世道之汚隆。生民之休戚。隨其開閉而判焉。夫何近日以來。委靡成風。媕婀爲習。未聞以嘉謨嘉猷。日陳於前席。此實在廷諸臣之責。而竊恐所以來諫之道。或有所未至。受善之度或有所未廣而然也。舜好察邇言。禹拜昌言。伏願殿下。深體兩聖之至德。俾盡來言之道焉。上曰。當留意矣。夏材曰。國之爲國。惟在於生民之休戚。而民之爲生。實本於財穀。財於人國。豈不誠大哉。目今民憂之罔涯。誠如聖敎。勿論中外。如使財穀盈溢。則雨暘雖或愆期。賑濟自可無慮。臣謂從今以往。上下相勉。益加節省。公私冗費。一竝抑損。無有一毫濫觴之弊焉。上曰。當留意矣。夏材曰。今番土木之役。固知出於不得已之故。而聖情之寅畏。已覸於旨意之表矣。仍下成命。以待秋成豐穰之後。亦庶爲遇災警惕之道。伏願深留聖意焉。上曰。所奏好矣。依此爲之。可也。善亨曰。臣亦有區區所懷。敢此仰達矣。惟我聖上。一初淸明之治。有可以浹和萬民。悅豫天心。而奈之何近日以來。閱月旱乾。上天告警。若是丁寧。顧今遇災修省之道。寧容少忽。臣伏見日昨所下十條絲綸。辭旨懇惻。誠意藹然。凡在臣隣。孰不仰大哉之王言。臣不敢疊架陳違。以爲應文之計。而於聖敎中。天下萬事之本。歸之於人主一心上者。尤不勝感激欣歎之至也。夫君心一正。而天下萬事。無一不出於正。修省之方。消弭之道。豈外於是哉。惟願殿下。日新又新。恒軫振勵之謨。國家幸甚。且伏覩殿下。方講春秋。誅亂逆。乃是春秋之大法也。懲討不嚴。則無以下浹於輿情。義理不明。則無以上格乎天心。豈非我殿下大振作大警動之一期會哉。伏願聖上。益加留神焉。上曰。所奏是矣。當留意矣。上曰。雲峯君進前。杺進伏。上曰。何故請對乎。杺曰。臣昨日爲毓祥宮獻官時。祭酒甁中。有不潔。故不勝驚駭。玆敢請對仰奏矣。上曰。甚爲驚怪矣。濟恭樂純等曰。臣等俄於閤外取視。則不過小小之蟲。而乾死已久矣。命書傳敎曰。祭物何等愼重者。而有此不潔之事。該寺色官員及典祀官。一倂拿問嚴處。下吏。令攸司從重科治。命書傳敎曰。金方行。雖以悶旱之意。姑不鞫問。許久滯囚。反有欠於審恤之道。明日開坐爲之。上曰。刑曹判書參判。一倂從重推考。申飭行公。出榻敎上曰。備局堂上金華鎭。從重推考。申飭行公。出榻敎命書傳敎曰。右副承旨。馳詣北郊奉審後。諸執事進排官。摘奸以來。命書傳敎曰。推鞫。以本府爲之。命退。諸臣以次退出。